لاتعترف باللي مع الناس باعك
اخلق لنسيانه مع الوقت الأسباب
ولاتعتبر هالأمرقصة ضياعك
وإن كان قلبك عن طواريه ماتاب
خلك بعقلك كان هالعقل طاعك
سافر مع الأيام لاتقفل الباب
وخفف بهالمعنى علوم إندفاعك
اصمد وقاوم لا تخوَّف وترتاب
خلِّك قوي وانشر ببحرك شراعك
دوَّر على اللي يحترم درب الأحباب
اللي طباعه بالوفا من طباعك
لاقال يصدق مايجي يوم كذَّاب
ولاقلت يِحْسِنْ بالحديث إستماعك
من طيبته تشتاق له كل ماغاب
ويشتاق لك لاعاش وقت إنقطاعك
تلقاه بالضيقه معك خير الأصحاب
يزعل لضيقك مايدوِّر وداعك
لأخطأ بحقك يعتذر قبل تنصاب
ولأخطيت في حقَّه تحرى دفاعك
لامن عطى من قلب مايحسب إحساب
تلقاه قربك لأسود الهم لاعك
حلمه رضاك ويلتقي منك الإعجاب
وهناه لامنه توسد ذراعك